LV Eiropas Savienības Oficiālais Vēstnesis C 170/51

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 170/12

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“COZZA DI SCARDOVARI”

EK Nr. IT-PDO-0005-0981-12.03.2012

AĢIN ( ) ACVN ( X )

1. Nosaukums

“Cozza di Scardovari”

2. Dalībvalsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Produkta apraksts, uz kuru attiecas nosaukums (1)

“Cozza di Scardovari” pieder pie Mytilus galloprovincialis sugas; tas ir iegarenas formas divvāku molusks ar violeti melnu gliemežvāku. Gliemežnīcas vāki ir izliekti, vienādi, gandrīz trīsstūrveida, ar smalku koncentrisku svītrojumu. No gliemežvāka iziet brūni, diezgan izturīgi pavedieni, ko sauc par “bisusu”, ar kuriem dzīvnieks piestiprinās pie tīkliem, tā sauktajiem “reste”, vai cita veida balstiem.

Produktu “Cozza di Scardovari” raksturo šādi fizikālie un organoleptiskie parametri:

— gaļa gaiša, labi aizpilda gliemežnīcas dobumu (gaļas iznākums salīdzinājumā ar moluska kopējo svaru – kondīcijas rādītājs – ir 25 %),

— gaļa raksturīgi maiga (nātrija saturs < 210 mg/100 g),

— gaļa sevišķi mīksta un mutē kūstoša ar izteikti labu garšu.

Produktu “Cozza di Scardovari” piedāvājot tirdzniecībā, tā gliemežvākam jābūt tumšam un izturīgam pret piesitienu; produktu pārdod vai nu dzīvu ar tīklu noslēgtos iepakojumos, vai vakuumiepakojumā, vai aizsargatmosfērā, vai sasaldētu – ar vai bez gliemežvākiem.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

“Cozza di Scardovari” pamatbarību veido liels daudzums organisko un neorganisko daļiņu, kā arī augsti ražīgs fitoplanktons un zooplanktons – Scardovari līča īpatnības.

Organisko un neorganisko barības vielu daudzumu palielina bagātīgs saldūdens pieplūdums no Po upes estuāra, bet fitoplanktona un zooplanktona populāciju attīstību veicina seklie ūdeņi, temperatūra un Scardovari līča ūdeņu skābekļa saturs. Šīm divvāku gliemenēm nedod nekādas barības piedevas vai papildbarību.

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Cozza di Scardovari” gliemeņu apsēklošanas, augšanas un ievākšanas posmiem jānoris vienīgi Scardovari līča audzētavās; tā kā paredzēts izmantot tīru Scardovari līča ūdeni, produkta attīrīšanas, mazgāšanas un atlases posmiem jānotiek iekārtās, kas atrodas Porto Tolle pašvaldības Scardovari, Ca' Mello un Santa Giulia apdzīvotās vietas teritorijā.

3.6. Īpaši noteikumi griešanai, rīvēšanai, iepakošanai u. c.

Lai garantētu produkta dzīvīgumu, svaigumu un attiecīgu sanitāri higiēnisko stāvokli, kā arī nodrošinātu kontroli krāpšanas novēršanai saistībā ar produkta sajaukšanu ar citu ražošanas apgabalu izcelsmes gliemenēm, produkts jāiesaiņo maisiņos 4. punktā noteiktajā apgabalā ražošanas procesa ietvaros uzreiz pēc tā izņemšanas no attīrīšanas baseiniem.

3.7. Īpaši noteikumi marķēšanai

Uz iepakojumiem jābūt piestiprinātam garantijas zīmogam tā, lai to nepārplēšot, iepakojumus nevarētu atvērt. Uz marķējuma jābūt šādām norādēm: „Cozza di Scardovari” un “Denominazione d’Origine Protetta” (aizsargāts cilmes vietas nosaukums), ko var aizstāt arī ar akronīmu DOP (ACVN). Turklāt jābūt atveidotam nosaukuma “Cozza di Scardovari D.O.P.” logotipam un Eiropas Savienības ACVN grafiskajam simbolam.

4. Precīza ģeogrāfiskā apgabala definīcija

Produkta ražošanas apgabals ir Scardovari līcis un Porto Tolle pašvaldības Scardovari, Ca’ Mello un Santa Giulia apdzīvotās vietas teritorija Rovigo provincē.

Ar itāļu valodas terminu “sacca” (līcis) apzīmē jūraslīci, ko veido daļēji slēgts jūras ieloks, kurš saikni ar atklāto jūru saglabā caur “lagūnas atveri”.

Scardovari līcis atrodas Po deltas dienviddaļā starp Po di Tolle atteku ziemeļaustrumos un Po di Gnocca atteku dienvidrietumos, un dienvidpusē to norobežo šādas Gauss-Boaga rietumu joslas ģeogrāfiskās koordinātas, kas apzīmē šā Adrijas jūras līča robežu galējos punktus:

— 4971445,99 N – 1773953,45 E,

— 4967536,31 N – 1770965,25 E.

5. Saikne ar ģeogrāfisko apgabalu

5.1. Ģeogrāfiskā apgabala specifika

Scardovari līcis ir vide, kuras raksturīgās īpašības veido ar barības vielām un suspendētām daļiņām bagāto Po upes ūdens masu sadure ar sāļo jūras ūdeni, kas pakļauts jūras plūdmaiņām.

Scardovari līča vides īpašības izceļas ar ūdeņu zemu sāļumu, jo jūras ūdeņi, kuru sāļums ir aptuveni 35 %, sajaucoties ar upes saldūdeņiem, ļauj saglabāt sāls koncentrāciju šajā jūrasvidē robežās no 10 % līdz 30 % jeb vidēji aptuveni 20 %. Upes ūdens turklāt nodrošina barības vielu ievērojamu pienesi un suspendētu organisko daļiņu bagātību.

Seklais līcis, kurā maksimālais dziļums nepārsniedz 3 m, labi laiž cauri gaismu visā dziļumā un nodrošina ļoti labus temperatūras apstākļus – vidēji tā ir augstāka nekā jūras zonās –, kā arī augstu fitoplanktona ražību; līdztekus plūdmaiņu nodrošinātajai ūdens apmaiņai tur ir arī ļoti labi hidrodinamiskie apstākļi un ūdens tiek labi bagātināts ar skābekli, tādējādi radot labvēlīgu vidi molusku augšanai.

Scardovari līča vietējie zvejnieki savu pirmo kooperatīvu dibināja 1936. gadā. Teritorijas pārveide pagājušajā gadsimtā bija ļoti strauja gan cilvēka darbības dēļ, gan arī dabas un antropogēno faktoru mijiedarbības dēļ, un Scardovari līča pašreizējā konfigurācija ir tāda, kāda tā izveidojās pēc 1966. gada plūdiem. No tā laika sākās gliemeņu audzēšanas eksperimenti mazās audzētavās Scardovari līcī, un tā bija alternatīva zvejai jūrā, kā par to liecina arī zvejnieku kooperatīva valdes ziņojums par Scardovari gliemeņu attīrīšanas iekārtu 80. gados. Arī produkta kvalitāte ir to uzņēmēju zinātības rezultāts, kuri, sākot ar 60. gadiem, sāka gliemeņu eksperimentālu audzēšanu mazās audzētavās Scardovari līcī kā alternatīvu zvejai jūrā. Gliemeņu audzēšana, kam ir ģimenes vai apvienības uzņēmuma raksturs, paredz tradicionālus audzētavu sagatavošanas un produkta apstrādes paņēmienus (galvenokārt ar rokām): gliemenes atdala un izkliedē, atbrīvo no parazītiem un pēc lieluma šķiro dažādos “reste”, lai nodrošinātu efektīvāku augšanu.

5.2. Produkta specifika

“Cozza di Scardovari” raksturīga īpašība ir zemais nātrija saturs gaļā (zemāks par 210 mg/100 g produkta) – tas ir krietni zemāks par nātrija saturu, kāds tas ir divvāku gliemenēm, ko audzē atklātās jūras ūdeņos, un dara produktu sevišķi garšīgu un izsmalcinātu, jo gaļa ir maiga.

Turklāt gliemenēm ir augsts kondīcijas rādītājs, kas pārsniedz 25 % un nosaka īpaši labo gliemežvāku aizpildījumu ar gaļu, kas ir straujā metabolisma un ēdamās daļas izcilā pieauguma rezultāts. Šāda molusku attīstība, kura norisinās vien astoņos vai deviņos mēnešos pēc mazuļu ievietošanas audzētavā, nodrošina “Cozza di Scardovari” augsto produktivitāti.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

“Cozza di Scardovari” kvalitātes, fizikālās un organoleptiskās īpašības ir tā līča vides īpašību rezultāts, kura vārdā produkts ir nodēvēts. Sevišķi svarīga īpašība ir šā līča (kurā ražo “Cozza di Scardovari”) ūdeņu zemais sāļuma līmenis: tas nosaka to, ka šo gliemeņu gaļā ir zems nātrija saturs – zemāks par 210 mg/100 g produkta –, tāpēc gaļa ir sevišķi patīkama, izsmalcināta un maiga.

Suspendēto organisko daļiņu bagātība un fitoplanktona augstā produktivitāte līča seklajos ūdeņos nosaka moluska straujo metabolismu un ēdamās daļas lielo iznākumu ar kondīcijas rādītāju, kas pārsniedz 25 %, kā arī “Cozza di Scardovari” tipiskās augšanas straujumu.

Scardovari līča ģeogrāfiskās un morfoloģiskās īpašības (zems ūdenslīmenis, pastāvīga ūdeņu apmaiņa jūras plūdmaiņu dēļ, ļoti labi temperatūras apstākļi, bagātināšanās ar skābekli un hidrodinamiskums) un uzņēmēju profesionālisms tradicionālo ražošanas un audzēšanas paņēmienu izmantošanā, vistiešākajā veidā ietekmē gliemeņu labturību, ļaujot gan gliemenēm labāk un viendabīgāk attīstīties, gan arī kontrolēt to kvalitāti.

Produkta un tā nosaukuma reputācijas dokumentārs apliecinājums ir 80. gados notikušo “Cozza di Scardovari” svētku fotogrāfijas; šodien Scardovari līča gliemeņu ražošana ir svarīga nodarbe, kurā iesaistīti daudzi uzņēmēji un ģimenes uzņēmumi, un produkts ir pazīstams patērētājiem gan Itālijā, gan arī citās Eiropas valstīs.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu procedūru, aizsargātā cilmes vietas nosaukuma “Cozza di Scardovari” atzīšanas pieteikumu 2011. gada 21. novembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 271. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.